শীত আসছে মন্থর গতিতে। অন্তত এই শহরে। কিন্তু সকাল-সন্ধে এখনই বেশ কিছু মানুষকে দেখা যায় টুপি-জ্যাকেট পরে দিব্যি ঘুরে বেড়াচ্ছেন। ছুটির বিকেলগুলো বন্ধুবান্ধবদের সঙ্গে মাঝেমধ্যে কেটে যাচ্ছে বার বা পাবগুলিতে। মাসের শুরু হলে তাও ঠিক আছে। কিন্তু মাঝ মাস থেকেই তো পকেটে টান ধরে! তখন সন্ধে হলেই, একেবারে বাধ্য সন্তানের মতো গুটিগুটি ঘরমুখো।

এমন সময়ে যদি জানা যায় যে ‘অমুক’ বার-এ, জনি ওয়াকার ব্ল্যাক লেবেল পাওয়া যাচ্ছে মাত্র ৪৯ টাকায়। আর এক পাঁইট কিংফিশার পাওয়া যাচ্ছে মাত্র ২ টাকায়! 
ভাবছেন কী সব ভুলভাল খবর! কিন্তু খবরটা একেবারেই ভুয়ো নয়। 
আজ, রবিবার থেকে, আগামী বৃহস্পতিবার, মানে ৮ ডিসেম্বর পর্যন্ত বাণিজ্যনগরীর একটি বার-এ এমনই ঘটনা ঘটবে।

মুম্বইয়ের লোয়ার প্যারেল অঞ্চলের একটি বার-কাম-রেস্তোরাঁ, নাম ‘মিস্টার বাওজি’। সুসজ্জিত, ছিমছাম ‘মিস্টার বাওজি’ একটি নতুন দোকান উদ্বোধন করেছে জুহুতে। সেই কারণেই ‘মিস্টার বাওজি’ এমন আয়োজন করেছে।
বিশ্বের অন্যতম সেরা ব্র্যান্ডকে ৪৯ টাকায় মুঠোবন্দি করে ফেলার সুযোগ দিচ্ছে মুম্বই। কলকাতা কি পিছিয়ে থাকবে? সুরাসরসিকদের মধ্যে গুঞ্জন খবর শোনা ইস্তক।